Renault 5 er kåret til Årets Bil af de danske motorjournalister

Renault har for alvor fået gang i elbilsrevolutionen – og nu også hæderen. For første gang siden 1990 kan det franske mærke kalde sig vinder af Årets Bil i Danmark. Det blev afgjort, da Danske Motorjournalister tirsdag hævede pokalen og udråbte Renault 5 og Nissan Micra som fælles vindere af 2026-titlen. Begge biler landede på 141 point og slog dermed Mercedes-Benz CLA på målstregen.

Det er en sejr, der skriver historie. Ikke bare fordi Renault bryder en mere end to årtier lang tørke, men også fordi Renault nu sidder på to ud af tre podiepladser. Storebror Renault 4 kørte nemlig ind på en solid tredjeplads. Det er aldrig sket før i prisens 58-årige levetid.

Renault 5 har hele året været en af de mest omtalte elbiler – og med god grund. Prisen starter under 190.000 kroner, designet trækker tråde direkte til 70’ernes klassiker, og teknikken er moderne nok til at tilfredsstille selv hardcore elbilnørder. Fem års garanti og et markant fokus på køreglæde har kun gjort pakken endnu mere attraktiv.

Renault selv er selvfølgelig i hopla. Kommunikations- og marketingchef Søren Hyltoft peger på netop kombinationen af nostalgisk design og moderne teknologi:

“Renault 5 bringer bilglæden tilbage til elbilerne. Den koster under 190.000 kroner, er teknologisk avanceret, har et ikonisk design og kommer med 5 års garanti. Den sammensætning tror jeg, har talt til juryen.”

Den talte også til redaktionen på iNPUT, der har givet Renault 5 E-Tech en “Anbefaler” – og det er første gang, vi har givet sådan en til en elbil. Læs hele vores test her.

Et rent elektrisk finaleheat

Årets finale var også et billede på, hvor Danmark står i elbilskiftet. Alle otte finalister var elbiler – og det matcher virkeligheden, hvor omkring ni ud af ti private nybilskøbere nu vælger strøm frem for benzin. Samtidig markerer kåringen endnu et symbolsk skifte: De to kinesiske finalister måtte se sig slået af biler fra Europa, Japan og Sydkorea.

Overblik: Sådan fordelte stemmerne sig

Renault 5 / Nissan Micra – 141 point

Mercedes-Benz CLA – 133 point

Renault 4 – 111 point

Toyota C-HR+: 78 point

Kia EV4: 75 point

Zeekr 7X: 70 point

Firefly: 22 point

Årets Bil i Danmark kåres af en jury på 21 motorjournalister. Den prestigefyldte pris har været uddelt hvert år siden 1969.

iNPUT læsernes valg …

I oktober bad vi jer læsere stemme om, hvilke modeller I mente, ville være fortjent til titlen. Her vandt Toyota C-HR+ stort, mens Renault 5 måtte tage til takke med en tredjeplads og 16 procent af stemmerne.

Toyota C-HR+ (39,6%)

Mercedes-Benz CLA (18,5%)

Renault 5 / Nissan Micra (16,3%)

Renault 4 (8,8%)

Kia EV4 (7,3%)

Zeekr 7X (7,2%)

Firefly (2,4%)

Renault 5 er kåret til Årets Bil af de danske motorjournalister